Man sterf, skoolkinders beseer toe taxi, bakkie botsFoto: ER24. Een man is dood en 13 ander beseer toe ŉ taxi en ŉ bakkie gebots en daarna ŉ voetganger getref het. Die voorval het in Voortrekkerstraat in Vereeniging gebeur. Russel Meiring, woordvoerder van ER24, het gesê paramedici is na die toneel ontbied en het die taxi in ŉ dreineringsloot langs die pad aangetref. “Die bakkie het ŉ klein entjie verder gestaan,” het Meiring gesê. “By nadere ondersoek het ons op die liggaam van ŉ man wat glo in sy dertigs is afgekom. Hy het ŉ entjie van die bakkie af gelê,” het Meiring gesê. Die man is ondersoek en daar is vasgestel dat hy veelvuldige beserings opgedoen het. “Daar was niks wat ons vir hom kon doen nie en hy is op die toneel dood verklaar,” het Meiring gesê. Volgens Meiring is 11 van die 13 beseerdes leerders wat op pad huis toe was na skool. Paramedici het die beseerdes behandel en hulle na verskeie hospitale geneem vir verdere mediese behandeling. Die presiese oorsaak van die ongeluk is nog nie bekend nie en maak deel uit van die polisie se ondersoek.